MCS บวก 3.43% โบรกฯเชียร์”ซื้อ” ชูเป้า 11.50 บ. คาดกำไรไตรมาส 3/62 โตกระฉูดกว่า 2 เท่าตัว
MCS บวก 3.43% โบรกฯเชียร์"ซื้อ" ชูเป้า 11.50 บ. คาดกำไรไตรมาส 3/62 โตกระฉูดกว่า 2 เท่าตัว โดย ณ เวลา 15.51 น. ราคาอยู่ที่ระดับ 9.05 บาท บวก 0.30 บาท หรือ 3.43% สูงสุดที่ระดับ 9.10 บาท ต่ำสุดที่ระดับ 8.85 บาท ด้วยมูลค่าการซื้อขาย 20.13 ล้านบาท
28 ต.ค. 2562

ผู้สื่อข่าวรายงานว่า ราคาหุ้น บริษัท เอ็ม.ซี.เอส.สตีล จำกัด (มหาชน) หรือ MCS ณ เวลา 15.51 น. อยู่ที่ระดับ 9.05 บาท บวก 0.30 บาท หรือ 3.43% สูงสุดที่ระดับ 9.10 บาท ต่ำสุดที่ระดับ 8.85 บาท ด้วยมูลค่าการซื้อขาย 20.13 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” MCS ราคาเป้าหมาย 11.50 บาท/หุ้น
โดยประเมินกำไรไตรมาส 3/62 จะสูงเด่น 170 ล้านบาท (เพิ่มขึ้น 43% จากไตรมาสก่อน, เพิ่มขึ้น 257% จากช่วงเดียวกันเมื่อปีก่อน) แรงหนุนสำคัญจากการส่งมอบเหล็กโครงสร้างไปญี่ปุ่นมากขึ้น ประมาณ 13,500 ตัน (เพิ่มขึ้น 69% จากไตรมาสก่อน, เพิ่มขึ้น 18% จากช่วงเดียวกันเมื่อปีก่อน) ทำให้ยอดขายเพิ่มขึ้นเป็น 1,094 ล้านบาท (เพิ่มขึ้น 18% จากไตรมาสก่อน, เพิ่มขึ้น 7% จากช่วงเดียวกันเมื่อปีก่อน)  อัตรากำไรขั้นต้นคาดจะเพิ่มขึ้นเป็น 32.7% จาก 26.5% ในไตรมาสก่อน และ 21.6% ในปีก่อน เนื่องจากมีสัดส่วนการส่งมอบเหล็กโครงสร้างไปญี่ปุ่นมากขึ้น และ ส่งมอบงานเหล็กโครงสร้างซึ่งเป็นงวดสุดท้ายให้โครงการ AOT น้อยลง
ทั้งนี้ นับตั้งแต่ต้นปี 2562 ถึงปัจจุบัน MCS คว้างานโครงสร้างเหล็กเข้ามาแล้ว 7 โครงการ รวม 135,823 ตันมากกว่าเป้าหมายที่ตั้งไว้ 100,000 ตัน เทียบกับ Backlog สิ้นปี 2561 ประมาณ 3 หมื่นล้านบาท ซึ่งงานใหม่ในปี 2562 จะมีความชับซ้อนของงานมากขึ้น จึงมีราคาที่สูงกว่าปกติคือประมาณ 270,000-300,000 เยน/ตัน และ มีกำไรที่ดี เนื่องจาก ดร.ไนยวน ชิ ได้กลับมาเป็น CEO ทำให้ลูกค้าญี่ปุ่นมีความเชื่อมั่นมากขึ้น และ อนาคตจะมีการประกาศได้งานใหม่ต่อเนื่อง ปรับประมาณการเพิ่มขึ้น
อย่างไรก็ดี ราคาหุ้น MCS ซื้อขายบน Valuation ที่ถูก คือ ปี 2563 จะซื้อขาย P/E เท่ากับ 7.0 เท่า P/BV เท่ากับ 1.2 เท่า และ มีอัตราเงินปันผลตอบแทน 7.2% คงแนะนำ “ซื้อ” ในช่วง 3 ปีนี้ที่ ดร.ไนยวน ชิ กลับมาเป็น CEO ประเมินราคาเป้าหมายปี 2563 เท่ากับ 11.5 บาท บนฐาน Average Forward PE เท่ากับ 9.2 เท่า จากเดิม 10 บาท จากประมาณการที่ปรับเพิ่มขึ้น